BRATISLAVA 17. júla (SITA) - Situácia v Slovenskej národnej strane (SNS) a návrhy na jej riešenie budú hlavnou témou sobotňajšieho snemu v Žiari nad Hronom zvolanom Petrom Súlovským, ktorého časť národniarov považuje za predsedu SNS. Ako uviedol pre agentúru SITA Viliam Oberhauser, očakáva sa, že na snem príde približne 200 delegátov.
Dôležitým bodom programu je nová voľba vedenie strany - jej predsedu a podpredsedov. P. Súlovský totiž chce, aby vedenie dostalo od delegátov nespochybniteľný mandát pre prípravu volieb v roku 2006. Oberhauser sa však domnieva, že v čele strany zostane súčasné vedenie. "Takú máme odozvu z okresov, avšak to sa uvidí až po sneme, prebehne tam diskusia, " poznamenal. Predmetom rokovania delegátov bude aj projekt, na základe ktorého by sa mala zjednotiť strana SNS s Pravou SNS. Oberhauser predpokladá, že po sneme budú obe strany po neformálnej stránke vystupovať už ako jeden subjekt, formálne zjednotenie by malo byť podľa neho ukončené do konca tohto roka.
Platnosť Súlovského snemu vo štvrtok spochybnila štatutárka SNS Anna Malíková. Uviedla, že ide len o stretnutie ľudí bez mandátu a závery, ktoré tam budú prijaté, nebudú mať žiadnu platnosť.